
Text rozhodnutia
Súd: Krajský súd Banská Bystrica Spisová značka: 29Sp/14/2015 Identifikačné číslo súdneho spisu: 6015201595 Dátum vydania rozhodnutia: 29. 03. 2016 Meno a priezvisko sudcu, VSÚ: JUDr. Jozef Zlocha ECLI: ECLI:SK:KSBB:2016:6015201595.2 Uznesenie Krajský súd v Banskej Bystrici, v právnej veci navrhovateľa: Q. E., bytom O. XX, XXX XX O., proti odporcovi: Centrum právnej pomoci, kancelária Žiar nad Hronom, o preskúmanie zákonnosti rozhodnutia odporcu č. 6465/2015-KZH zo dňa 01. decembra 2015, takto r o z h o d o l : Odvolanie navrhovateľa zo dňa 14. decembra 2014 o d m i e t a . o d ô v o d n e n i e : Navrhovateľ sa návrhom, ktorým je opravný prostriedok proti rozhodnutiu správneho orgánu, domáhal preskúmania zákonnosti rozhodnutia Centra právnej pomoci, kancelária Žiar nad Hornom č. 6465/2015- KZH zo dňa 01. decembra 2015. Keďže jeho podanie neobsahovalo všetky náležitosti požadované zákonom, súd ho uznesením č.k. 29Sp/14/2015-3 zo dňa 01. februára 2016 vyzval na odstránene vád odvolania, a to na doplnenie údajov o jeho dátume narodenia a štátnom občianstve, sídla správneho orgánu - odporcu, uvedenie dôvodov a rozsahu nesprávnosti rozhodnutia a postupu správneho orgánu ako aj na doplnenie petitu - čoho sa odvolaním domáha. Zároveň súd navrhovateľa poučil o tom, že v prípade neodstránenia uvedených nedostatkov odvolanie odmietne. Zásielka s uznesením bola navrhovateľovi zaslaná prostredníctvom pošty do vlastných rúk na adresu jeho bydliska uvedenú v návrhu na začatie konania a dňa 02. marca 2016 sa súdu vrátila s poznámkou poštového doručovateľa : „adresát si zásielku neprevzal v odbernej lehote“. Podľa § 47 ods. 1 Občianskeho súdneho poriadku (ďalej len „OSP“) ak nebol adresát písomnosti, ktorá sa má doručiť do vlastných rúk, zastihnutý, hoci sa v mieste doručenia zdržuje, doručovateľ ho vhodným spôsobom upovedomí, že mu zásielku príde doručiť znovu v deň a hodinu uvedenú v oznámení. Ak zostane i nový pokus o doručenie bezvýsledným, uloží doručovateľ písomnosť na pošte alebo na orgáne obce a adresáta o tom vhodným spôsobom upovedomí. Ak si adresát zásielku počas jej uloženia nevyzdvihne, považuje sa deň, keď bola zásielka vrátená súdu, za deň doručenia, i keď sa adresát o tom nedozvedel. Podľa § 250p OSP ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. V zmysle citovaného ustanovenia § 47 ods. 2 OSP nastali účinky doručenia uznesenia týkajúceho sa odstránenia vád odvolania dňa 02. marca 2016. Navrhovateľ svoje podanie - odvolanie nedoplnil a neodstránil jeho nedostatky v lehote, ktorú mu súd určil. Keďže časť nedostatkov odvolania je takej povahy, že bránia vecnému prejednaniu odvolania, súd podľa §250p OSP odvolanie navrhovateľa odmietol. Poučenie: Proti tomuto rozhodnutiu je prípustné odvolanie podané v lehote 15 dní odo dňa jeho doručenia prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

